  Анжелика Тихонова корреспондент 19-тӥ коньывуонэ Шарканысь шоръёзо школаын удмурт дышетскисьёслэн ӵектосъёсъя офиссылэн «Вуко» семинарез ортчиз. Со сярысь ӵектослэн пресс-службаез ивортэ. Ужрадэ Шаркан, Ува, Якшур-Бӧдья ёросъёсысь, Ижкарысь но Воткаысь пиналъёс но дышетӥсьёссы пыриськизы Дышетӥсьёс но пиналъёс ӵектосъёс бордын ужан амалъёсын тодматскизы. Басьтэм тодон-валанзэс практика вылын юнматӥзы. 11 группаос сюлэмшугъяськытӥсь юанъёсты ӝутӥзы но соосты сэрттон-пертчон амалъёсты утчазы. Бӧрысь соос пӧлысь витьсэ тужгес тунсыко ӵектосъёсты бырйизы но соосын люкаськемъёсты тодматӥзы. Дышетскисьёсты инкуазез утёнэн, уже интыяськонэн но удмурт кылэз вӧлмытонэн герӟаськем юанъёс сюлэмшугъяськытӥзы Кылсярысь, Ижкарысь 56 номеро гимназиысь пиналъёс удмурт кыл удмурт кылъя урокъёсазы гинэ улэ шуыса ӝожтӥськизы но югдурез тупатон понна школаязы удмурт клуб кылдытыны малпазы. Отын соос анай кылынызы вераськыны, пӧртэм пумиськонъёс, ужрадъёс ортчытъяны чаклало, озьы ик онлайн-платформа кылдытыны малпанзы вань. Анай кылзэс утён Шаркан ёросысь пиналъёсты но сюлэмшугъяськытэ. Соос пиналъёс пӧлын удмурт кылэз вӧлмытон понна тодмо мультфильмъёсты удмурт кылэ берыктыны ӵектӥзы. Тросэз понна ӵектосъёс бордын ужан выль луиз ке но, ваньзы ик уж борды мыло-кыдо кутскизы, ӵектосъёссэс школаосазы али ик пыӵатыны вераськизы.  Тодэ вайытом, куарусёнэ та выллем семинар элькунысь лымшор ёросъёсысь пиналъёс понна Пичи Пургаын ортчиз.  Тегъёс: Дышетон Шаркан Удмуртия пиналъёс удмуртъёс удмурткыл  